ДОГОВОР  
№ 2020 – У– 005
Днес,
27.01.2020 г., в гр. Силистра, между:

ОБЩИНА СИЛИСТРА, с административен адрес на управление: гр. Силистра, ул. „Симеон Велики” № 33, БУЛСТАТ: 000565537, представлявана от д-р Юлиян Найденов Найденов – Кмет на Община Силистра и Анелия Петрова Василева – н-к отдел „Счетоводство и контрол” и главен счетоводител на Община Силистра, от една страна, наричана за краткост Възложител
и 
„Груп Плюс” ЕООД, със седалище и адрес на управление: гр. София, ул. Цар Иван Шишман № 17, ЕИК   130524668, ДДС номер BG130524668, представлявано от Георги Любомиров Атанасов и Ивайло Димитров Стоянов, в качеството им на Управители, наричано за краткост Изпълнител, от друга страна,

(Възложителят и Изпълнителят, наричани заедно „Страните”, а всеки от тях поотделно „Страна”);

на основание чл. 112, ал. 1 от Закона за обществените поръчки (ЗОП) и в изпълнение на Решение № ЗК – 1858 от 03.12.2019г. на Възложителя за определяне на Изпълнител на обществена поръчка с предмет: „Обществен превоз на пътници по автобусни линии от утвърдените Общинска, Областна и Републиканска транспортни схеми, по обособени позиции” по Обособена позиция № 11, включваща линия:
1. Републиканска транспортна схема: Автобусна линия София – Силистра, МР № 19302, се 

сключи този договор („Договора/Договорът”), за следното:

I. ПРЕДМЕТ НА ДОГОВОРА

Чл. 1. Възложителят възлага, а Изпълнителят приема да предоставя срещу възнаграждение и при условията на този Договор, следните услуги: „Обществен превоз на пътници по автобусни линии от утвърдените Общинска, Областна и Републиканска транспортни схеми, по обособени позиции” по Обособена позиция № 11, включваща линии:
1. Републиканска транспортна схема: Автобусна линия София – Силистра, МР № 19302, наричани за краткост „Услугите”.
Чл. 2. Изпълнителят се задължава да предостави Услугите в съответствие с маршрутно разписание, посочено в Техническата спецификация и с Техническото и Ценовото предложения на Изпълнителя, съставляващи съответно Приложения № 1, 2 и 3 към този Договор („Приложенията“), и представляващи неразделна част от него.

Чл. 3. В срок до 3 (три) дни от датата на сключване на Договора, но най-късно преди започване на неговото изпълнение, Изпълнителят уведомява Възложителя за името, данните за контакт и представителите на подизпълнителите, посочени в офертата на Изпълнителя. Изпълнителят уведомява Възложителя за всякакви промени в предоставената информация в хода на изпълнението на Договора в срок до 3 (три) дни от настъпване на съответното обстоятелство. 

II. СРОК  НА ДОГОВОРА. СРОК И МЯСТО НА ИЗПЪЛНЕНИЕ

Чл. 4. Договорът влиза в сила от 01.02.2020г. и е със срок на действие от 5 (пет) години, считано от датата на влизането му в сила.

Чл. 5. Мястото на изпълнение на Договора са посочените в Техническата спецификация населени места и маршрути на автобусни линии от утвърдените Общинска, Областна и Републиканска транспортни схеми от квотата на Община Силистра.

III. ЦЕНА, РЕД И СРОКОВЕ ЗА ПЛАЩАНЕ
Чл. 6. (1) Общата цена на Договора за целия срок на неговото действие възлиза на 9 360.00 (девет хиляди триста и шестдесет) лева без ДДС. Общата цена е прогнозна, а окончателната стойност ще се определи в рамките на реалното изпълнение на поръчката.
(2) Цената на билета за автобусна линия, от начална до крайна спирка, е както следва: 
1. Републиканска транспортна схема: Автобусна линия София – Силистра, МР № 19302 – 21.50 (двадесет и един лева и петдесет стотинки) лева без ДДС или 25.80 (двадесет и пет лева и осемдесет стотинки) лева с ДДС;

(3) В цената по ал. 1 са включени всички разходи на Изпълнителя за изпълнение на Услугите, включително и разходите за персонала, който ще изпълнява поръчката и за неговите подизпълнители, като Възложителят не дължи заплащането на каквито и да е други разноски, направени от Изпълнителя.

(4) Единичните цени за отделните дейности, свързани с изпълнението на Услугите, посочени в Ценовото предложение на Изпълнителя, са фиксирани за времето на изпълнение на Договора и не подлежат на промяна, освен в случаите, изрично уговорени в този Договор и в съответствие с разпоредбите на ЗОП.  

Чл. 7. (1) Средствата за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативни актове за определени категории пътници, се предоставят на Изпълнителя по реда на Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите, приета с ПМС № 163 от 29.06.2015 г. (Наредбата), за извършените от Изпълнителя безплатни и по намалени цени превози на правоимащите лица по чл. 19, т. 1, 2, 3 (междуселищния транспорт), 4, 5 и 6 от Наредбата, и на основание действащото законодателство, включително въз основа на приети нормативни актове, наредби и др., както и въз основа на механизми, решения, методики и др., приети или одобрени по съответния ред в срока на изпълнение на Договора.
 (2) Ако Изпълнителят не изпълнява задълженията си за отчитане на изпълнението по  разписаните правила, действащи към момента на изпълнението, или отчитането на изпълнението не е съгласно указанията на Възложителя или негов представител, Възложителят може да откаже заплащането на дължими към Изпълнителя суми или да заплати по-малко. 

Чл. 8. (1) Когато за частта от Услугите, която се изпълнява от подизпълнител, изпълнението може да бъде предадено отделно от изпълнението на останалите Услуги, подизпълнителят представя на Изпълнителя отчет за изпълнението на съответната част от Услугите, заедно с искане за плащане на тази част пряко на подизпълнителя.

(2) Изпълнителят се задължава да предостави на Възложителя отчета и искането за плащане на подизпълнителя в срок до 15 (петнадесет) дни от получаването му, заедно със становище, от което да е видно дали оспорва плащанията или част от тях като недължими.

(3) Възложителят приема изпълнението на частта от Услугите, при съответно спазване на разпоредбите на Раздел V „Предаване и приемане на изпълнението“ от Договора, и заплаща възнаграждение за тази част на подизпълнителя в срок до 15 (петнадесет) дни от подписването на приемо-предавателен протокол. Възложителят има право да откаже да извърши плащането, когато искането за плащане е оспорено от Изпълнителя, до момента на отстраняване на причината за отказа.

Чл. 9. (1) Всички плащания по този Договор ще се извършват в лева чрез банков превод по следната банкова сметка на Изпълнителя: 
Банка:
  
BIC:
 
IBAN:
 
(2) Изпълнителят е длъжен да уведомява писмено Възложителя за всички последващи промени по ал. 1 в срок от 3 (три) дни, считано от момента на промяната. В случай, че Изпълнителят не уведоми Възложителя в този срок, счита се, че плащанията са надлежно извършени.

IV. ПРАВА И ЗАДЪЛЖЕНИЯ НА СТРАНИТЕ
Общи права и задължения на Изпълнителя
Чл. 10. Изпълнителят има право да получи възнаграждение в размера, сроковете и при условията по чл. 6 – 9 от Договора.
Чл. 11. Изпълнителят се задължава:

1. да предоставя Услугите и да изпълнява задълженията си по този Договор в уговорените срокове и качествено, в съответствие с Договора и Приложенията;

2. да представи на Възложителя отчетите и да извърши преработване и/или допълване на същите в указания от Възложителя срок, когато Възложителят е поискал това;

3. да информира своевременно Възложителя за всички пречки, възникващи в хода на изпълнението на работа, да предложи начин за отстраняването им, като може да поиска от Възложителя указания и/или съдействие за отстраняването им; 

4. да изпълнява всички законосъобразни указания и изисквания на Възложителя;

5. да пази поверителна конфиденциалната информация, в съответствие с уговореното в Договора;  

6. да възложи съответна част от Услугите на подизпълнителите, посочени в офертата на Изпълнителя, и да контролира изпълнението на техните задължения;

7. да сключи договор/договори за подизпълнение с посочения/те в офертата му подизпълнител/и в срок от 7 (седем) дни от сключване на настоящия Договор. В срок до 3 (три) дни от сключването на договор за подизпълнение или на допълнително споразумение за замяна на посочен в офертата подизпълнител, Изпълнителят изпраща копие на договора или на допълнителното споразумение на Възложителя заедно с доказателства, че са изпълнени условията по чл. 66, ал. 2 и 11 от ЗОП.
Общи права и задължения на Възложителя
Чл. 12. Възложителят има право:

1. да приеме изпълнението на Услугите за всеки отделен период, когато отговаря на договореното, по реда и при условията на този Договор;

2. да контролира изпълнението на поетите от Изпълнителя задължения, в т. ч. да иска и да получава информация от Изпълнителя през целия срок на Договора, или да извършва проверки, при необходимост и на мястото на изпълнение на Договора, но без с това да пречи на изпълнението;
3. да упражнява контрол, самостоятелно или съвместно с компетентните органи, относно спазване на утвърденото/ите маршрутно/и разписание/я, изпълнението на другите задължения по Договора, изпълнение на задължения, съгласно действащото законодателство, както и за изпълнението на техническите изисквания при осъществяване на превоза на пътници от страна на Изпълнителя;
4. да дава задължителни писмени указания на Изпълнителя относно справките/опис-сметките и други документи за отчитане на дейността, тяхната форма, съдържание и т. н. Задължителни за Изпълнителя са всички указания на Възложителя или на негов представител относно формата и начина за водене на отчетност на изпълнението и начина на оформяне на документите във връзка с този Договор.

5. да откаже подписване на протоколи, платежни документи и други документи, които не отговарят на действащото в страната законодателство.
Чл. 13. Възложителят се задължава:

1. да заплати на Изпълнителя цената в размера, по реда и при условията, предвидени в Наредбата и този Договор – полагаемите средства за компенсиране на намалените приходи от прилагането на цени за пътувания по автомобилния транспорт, предвидени в нормативни актове за определени категории пътници, описани в чл. 7, ал. 1 от Договора; 

2. да предостави и осигури достъп на Изпълнителя до информацията, необходима за извършването на Услугите, предмет на Договора, при спазване на относимите изисквания или ограничения, съгласно приложимото право;

3. да пази поверителна конфиденциалната информация, в съответствие с уговореното в Договора;

4. да оказва съдействие на Изпълнителя във връзка с изпълнението на този Договор, включително и за отстраняване на възникнали пречки при изпълнението на Договора, когато Изпълнителят поиска това.
Специални права и задължения на Страните

Чл. 14. Изпълнителят има право да иска и да получава от Възложителя необходимото съдействие за изпълнение на задълженията по този Договор, както и всички документи, информация и данни, пряко свързани или необходими за изпълнение на Договора.
Чл. 15. Изпълнителят има задължение:

1. да извършва обществен превоз на пътници по цена/и на билета/ите, съгласно представената ценова оферта, без да изисква и получава от пътниците допълнителни такси, надвишаващи предложената от него цена на билета от началния до крайния пункт на съответната автобусна линия (напр. таксуване на пътника за запазване на билет за пътуване, за избор на място в автобуса, за брой багажи при пътуването и др. подобни);
2. да извършва обществен превоз на пътници при условията на документацията за обществената поръчка, съгласно представената от него оферта, неразделна част от този договор и съгласно указанията на Възложителя или негови представители, при стриктно съблюдаване на приложимата правна уредба към момента на изпълнението;
3. при промяна на законодателството, свързано с извършване на обществен превоз на пътници, да съобразява изпълнението на задълженията си с промените и да извършва работите по начин, отговарящ на действащите към момента на изпълнението норми, практики, стандарти и др., без да се налага изрично уведомяване от Възложителя или каквото и да било анексиране на Договора. При противоречие на клаузи на договора с приложимото  към момента на изпълнението законодателство, изпълнението на задълженията по Договора Изпълнителят съобразява със законите на страната към момента на изпълнението.;
4. да изпълнява стриктно разпоредбите на Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси, Закона за автомобилните превози, Закона за движението по пътищата и други нормативни актове за организацията на автомобилния транспорт, както и приложимото към дейността законодателство. Изпълнителят се задължава да изпълнява решенията на Общински съвет – Силистра.;
5. да не допуска превоз на пътници без документ – билет или карта за пътуване, издадени съгласно Наредба № Н-18 от 2006 г. за регистриране и отчитане чрез фискални устройства на продажбите в търговските обекти, изискванията към софтуерите за управлението им и изисквания към лицата, които извършват продажби чрез електронен магазин, и Наредбата за условията и реда за отпечатване и контрол върху ценни книжа;
6. да изпълнява качествено превоза на пътници като осигурява изпълнение на Договора съобразно критериите за достъпност на хора с увреждания, гарантира култура на обслужване, безопасност и комфорт на пътуванията, наличие на табели с изпълнявания маршрут и ценоразпис на услугата, отопление през зимния сезон, застраховка на пътниците и др.;
7. да осъществява превоз на пътници само с автобуси, за които има издадени удостоверения за обществен превоз на МПС или заверени копия на лиценза на Общността; 

8. да осъществява превозите с обявените автобуси при участие в процедурата за възлагане на обществена поръчка, а при невъзможност да използва същите, да изпълнява Договора с автобуси със същата или с по-висока „Екологична категория“ (Евро) от тези, с които е участвал в процедурата; да обезпечава замяната на повредените превозни средства с изправни такива;
9. да осъществява превоза само с водачи, които отговарят на изискванията за минимална възраст, правоспособност за управление на моторни превозни средства от съответната категория и за психологическа годност, определени съгласно действащото законодателство;
10. да не извършва едностранна промяна в организацията на превозите. Водачите на автобусите, обслужващи линиите, да работят точно по утвърденото/ите маршрутно/и разписание/я и да спират на всички определени спирки.;
11. да съблюдава всички изисквания, свързани с безопасността на движението;
12. да спазва указанията на компетентните органи, респективно на Възложителя, за превоз на определени групи правоимащи лица и осигуряване на документи, свързани с определянето и предоставянето на средства за компенсиране на безплатните и по намалени цени пътувания по автомобилния транспорт на тези лица;
13. да не се отклонява от утвърдения маршрут, освен ако важни причини не налагат това. При извършване на превози по междуселищни автобусни линии задължително да се използват автогарите и автоспирките, посочени в маршрутното разписание.;
14. да осигурява своевременно всички задължителни застраховки на пътниците, на водача/ите и на автобусите, с които извършва обществения превоз на пътници;
15. да осигури хигиена, отопление, вентилация и приветлив вид на автобусите, с които извършва превозите;
16. да издава билети за пътуванията по автомобилния транспорт на определени категории пътници – лицата по чл. 19, т. 3 (за междуселищен транспорт) и т. 4 от Наредбата, и абонаментни карти за пътуванията по автомобилния транспорт на правоимащите лица по чл. 19, т. 5 и 6 от същата наредба, регламентирани със закон или с акт на Министерския съвет, съгласно действащото законодателство, регламентиращо условията и реда за извършване на безплатните и по намалени цени пътувания на тези лица, и за предоставяне на средства от държавния бюджет за компенсиране на стойността им;
17. да организира труда на водачите, като спазва нормативно установената максимална продължителност на работния ден (смяна), междудневната и междуседмичната почивка, съгласно Закона за автомобилните превози;
18. да организира предпътния медицински преглед на водачите, включващ общото им здравословно състояние;

19. да организира извършването на предпътен преглед за проверка на техническата изправност на автобусите преди всяко излизане на превозното средство от експлоатационния център;

20. да осигурява предварителна и текуща продажба на билети и карти в официално обявени бюра, автогари и др. или на място в автобуса;
21. при настъпване на техническа повреда или друга причина, довела до невъзможност за изпълнение на превоза по утвърденото разписание, Изпълнителят се задължава да обезпечи нормалното извършване на превоза;
22. своевременно да предприема всички необходими мерки за уведомяване на Възложителя за възникване на обстоятелства, осуетяващи или възпрепятстващи, или  забавящи изпълнението на задължения по Договора, както и да предприема всички необходими действия по документиране и отразяване на същите обстоятелства, в това число да предприема мерки, позволяващи доказване на форсмажорните обстоятелства, на които смята да се позовава;
23. в срок от един календарен ден след датата на отнемане на лиценза или при отказ същият да бъде продължен, да уведоми писмено Възложителя;
24. в срок от три календарни дни да уведоми писмено Възложителя, ако изпадне в състояние на неплатежоспособност, съответно срещу него е открито производство по несъстоятелност. При неизпълнение на задължението за уведомяване за горепосочените обстоятелства, Изпълнителят отговаря за претърпените от Възложителя вреди.;
25. при настъпване на обстоятелства, които поставят Изпълнителя в невъзможност да изпълнява задълженията си, в това число и ако не може или престане да отговаря на специфични изисквания за изпълнение на възложените с този Договор услуги за извършване на пътнически превоз, да информира Възложителя с цел прекратяване на Договора;
26. да оказва съдействие при извършване на проверки от страна на представителите на Възложителя;
27. да извърши възложената работа на свой риск, със свои ресурси и персонал; 

28. при изпълнение на обществената поръчка, да спазва правилата за безопасност на движението, съгласно действащата нормативна уредба;
29. да упражнява постоянен контрол за осигуряване на безопасността при осъществяване на обществения превоз на пътници, като следи за здравословното състояние на водачите и техническото състояние на автобусите, и съответствието им с изискванията за безопасност, като при констатиране на признаци на несъответствие е длъжен да предприеме адекватни мерки за привеждане на автобусите в състояние, гарантиращо безопасност при извършването на превоза;
30. за целия срок на Договора да осигури възможност за ремонт и поддържане на техническата изправност на автобусите в сервизна база;
31. да предприема всички необходими действия за своевременно извършване на експлоатационна поддръжка и ремонтно-възстановителни работи по автобусите;
32. да определи лице, което да контактува с Възложителя по всички въпроси, касаещи изпълнението на Договора;
33. да участва и съдейства за своевременното съставяне на всички документи по време на изпълнението на Договора. Изпълнителят е длъжен да води отчетност по изпълнението на този Договор, съгласно приложимото законодателство;
34. да изпълни поръчката с грижата на добър търговец и в защита интересите на Възложителя;
35. при поискване от страна на Възложителя, да представи съответните удостоверяващи документи. Изпълнителят се задължава да предоставя информация за хода на работата и стадия на изпълнението на Договора при поискване от Възложителя, както и да оказва нужното съдействие на представители на Възложителя и/или на други органи при извършване на контрол по изпълнението на обществената поръчка.;
36. да води и съхранява необходимата аналитична счетоводна информация за извършените разходи по време на изпълнението на Договора, и при поискване да я предоставя на Възложителя или неговите представители;
37. да не предоставя на други лица и организации информация, която е получил или му е станала известна при и по повод изпълнението на обществената поръчка. Изключения от това правило са допустими само при условията на настоящия Договор.

Чл. 16. Възложителят има право:
1. да оказва съдействие на Изпълнителя във връзка с изпълнението на този Договор, включително и за отстраняване на възникнали пречки при изпълнението на Договора, когато Изпълнителят поиска това;
2. да иска изпълнение в определени срокове на препоръки, указания и други подобни, дадени от компетентни органи;
3. да определя началните, междинните и крайните спирки, и да променя същите при необходимост, както и да изисква съобразяване на изпълнението с непредвидени промени, свързани с нова организация на движението и други подобни, и да задава условия по изпълнението, съгласно нововъзникналите обстоятелства;
4. по всяко време да иска, в определен от него срок, отчетна информация за реализация на работите от Изпълнителя;
5. по всяко време да следи за спазването на нормативните и техническите изисквания от страна на Изпълнителя;
6. да прекрати Договора в случаите на несъгласие от страна на Изпълнителя от изменение на маршрутното/ите разписание/я.

Чл. 17. Възложителят има задължение:

1. своевременно да уведомява Изпълнителя за наложителни промени в организацията на движение в някои участъци от пътната или уличната мрежа, като определя подходящ маршрут на движение;
2. при неизпълнение, респективно некачествено или несвоевременно изпълнение на възложеното с този Договор, пълна липса на изпълнение, или при каквото и да било друго неизпълнение на задължения по този Договор, да изисква съставянето на констативен протокол, подписан от представител на Възложителя и Изпълнителя или негов служител. Същият е  годно доказателство за упражняване на правата на Възложителя срещу Изпълнителя, като неизправна страна, в това число и да прихваща неустойки от дължими към Изпълнителя суми. При отказ на Изпълнителя или на негов служител за подписване на констативен протокол за неизпълнение, същият се подписва от Възложителя или негов служител и двама свидетели, и е годно доказателство за упражняване на правата на Възложителя срещу Изпълнителя, като неизправна страна, в това число и да прихваща неустойки от дължими към Изпълнителя суми. При констатиране с протокола на недостатъци на свършената работа или друго неизпълнение, в същия се отбелязва естеството на недостатъците/неизпълнението и степента, в която те засягат работата на Изпълнителя. При забава или друго неизпълнение, се посочва периода на просрочването и/или естеството на неизпълнението.;
3. при каквото и да било неизпълнение от страна на Изпълнителя, да търси или удържа дължимите по договора неустойки при условие на констатирането му по реда по-горе.
V. ПРЕДАВАНЕ И ПРИЕМАНЕ НА ИЗПЪЛНЕНИЕТО

Чл. 18. Предаването на изпълнението на Услугите за всеки отделен период се документира с представени от Изпълнителя на Възложителя справки и опис-сметки, които се подписват от представител на Изпълнителя. 

Чл. 19. (1) Възложителят има право:
1. да приеме изпълнението, когато отговаря на договореното;
2. да поиска преработване и/или допълване на справките/опис-сметките в определен от него срок, като в такъв случай преработването и/или допълването се извършва в указан от Възложителя срок и е изцяло за сметка на Изпълнителя;
3. да откаже да приеме изпълнението при съществени отклонения от договореното.
(2) В случай, че бъдат констатирани недостатъци в изпълнението, те се описват в  протокол и се определя подходящ срок за отстраняването им или се налага санкция, съгласно чл. 20 и 21 от Договора.
VI. САНКЦИИ ПРИ НЕИЗПЪЛНЕНИЕ

Чл. 20. (1) При констатирано от Възложителя самоволно ограничаване на договореното транспортно обслужване от страна на Изпълнителя или неизпълнение/нарушение на други  клаузи от Договора, Възложителят има право да получи неустойка в размер на 0,5 % (нула цяло и пет на сто) от цената за съответния период, за всяко констатирано нарушение, но не повече от 10 % (десет на сто) от стойността на Договора без ДДС.

(2) При виновно неизпълнение на задълженията по този Договор, Възложителят има право да иска от Изпълнителя обезщетение за всички вреди (претърпени загуби и пропуснати ползи), надвишаващо размера на уговорените неустойки.

Чл. 21. Ако в резултат от неизпълнение на задължение по Договора от страна на Изпълнителя, бъде заведен иск срещу Възложителя от трета страна или бъдат наложени финансови санкции от държавни органи, Изпълнителят ще възстанови на Възложителя всички претърпени от него вреди, разноски и/или разходи.

Чл. 22. Плащането на неустойките, уговорени в този Договор, не ограничава правото на изправната Страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

VII. ПРЕКРАТЯВАНЕ НА ДОГОВОРА

Чл. 23. (1) Този Договор се прекратява:

1. с изтичане на срока на Договора или с достигане на максимално допустимата стойност на Договора (което обстоятелство настъпи първо);

2. с изпълнението на всички задължения на Страните по него; 

3. при настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 3 (три) дни от настъпване на невъзможността и да представи доказателства; 

4. при прекратяване на юридическо лице – Страна по Договора, без правоприемство, по смисъла на законодателството на държавата, в която съответното лице е установено;

5. при условията по чл. 5, ал. 1, т. 3 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици;

6. при прекратяване на правата, произтичащи от лиценза на Изпълнителя;

7. при констатирани системни нарушения на клаузите на настоящия договор (повече от 3 нарушения с наложени санкции в рамките на 1 календарна година) или прекратяване на изпълнението на възложените превози, Възложителят има право да развали договора.

(2) Договорът може да бъде прекратен:

1. по взаимно съгласие на Страните, изразено в писмена форма, с двумесечен срок на предизвестие за всяка от Страните;

2. когато за Изпълнителя бъде открито производство по несъстоятелност или ликвидация – по искане на всяка от Страните.

Чл. 24. (1) Всяка от Страните може да развали Договора при виновно неизпълнение на съществено задължение на другата страна по Договора, при условията и с последиците, съгласно чл. 87 и сл. от Закона за задълженията и договорите, чрез отправяне на писмено предупреждение от изправната Страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната Страна.

(2) За целите на този Договор, Страните ще считат за виновно неизпълнение на съществено задължение на Изпълнителя всеки от следните случаи: 

1. когато Изпълнителят не е започнал изпълнението на Услугите в срок до 3 (три) дни, считано от датата на влизане в сила на Договора;

2. когато Изпълнителят е прекратил изпълнението на Услугите за повече от 3 (три) дни;

3. когато Изпълнителят е допуснал съществено отклонение от Техническата спецификация и Техническото предложение.

(3) Възложителят може да развали Договора само с писмено уведомление до Изпълнителя и без да му даде допълнителен срок за изпълнение, ако поради забава на Изпълнителя, то е станало безполезно или ако задължението е трябвало да се изпълни непременно в уговореното време.

Чл. 25. Възложителят прекратява Договора в случаите по чл. 118, ал. 1 от ЗОП, без да дължи обезщетение на Изпълнителя за претърпени от прекратяването на Договора вреди, освен ако прекратяването е на основание чл. 118, ал. 1, т. 1 от ЗОП. В последния случай, размерът на обезщетението се определя в протокол или споразумение, подписано от Страните, а при непостигане на съгласие – по реда на клаузата за разрешаване на спорове по този Договор.

Чл. 26. Във всички случаи на прекратяване на Договора, освен при прекратяване на юридическо лице – Страна по Договора, без правоприемство:

1. Възложителят и Изпълнителят съставят констативен протокол за извършената към момента на прекратяването работа и размера на евентуално дължимите плащания; и

2. Изпълнителят се задължава:

а) да преустанови предоставянето на Услугите, с изключение на такива дейности, каквито може да бъдат необходими и поискани от Възложителя; и
б) да предаде на Възложителя всички отчети, изготвени от него в изпълнение на Договора до датата на прекратяването му; и

в) да върне на Възложителя всички документи и материали, които са собственост на Възложителя и са били предоставени на Изпълнителя във връзка с предмета на Договора.

Чл. 27. При предсрочно прекратяване на Договора, Възложителят е длъжен да заплати на Изпълнителя реално изпълнените и приети по установения ред Услуги. 

VIII. ОБЩИ РАЗПОРЕДБИ

Дефинирани понятия и тълкуване 

Чл. 28. (1) Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.
(2) При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби;

2. разпоредбите на Приложенията имат предимство пред разпоредбите на Договора.

Спазване на приложими норми 

Чл. 29. При изпълнението на Договора, Изпълнителят и неговите подизпълнители са длъжни да спазват всички приложими нормативни актове, разпоредби, стандарти и други изисквания, свързани с предмета на Договора, и в частност, всички приложими правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, съгласно Приложение № 10 към чл. 115 от ЗОП.

Конфиденциалност 

Чл. 30. (1) Всяка от Страните по този Договор се задължава да пази в поверителност и да  не разкрива или разпространява информация за другата Страна, станала и известна при или по повод изпълнението на Договора („Конфиденциална информация“). Конфиденциална информация включва, без да се ограничава, до: всякаква финансова, търговска, техническа или друга информация, анализи, съставени материали, изследвания, документи или други материали, свързани с бизнеса, управлението или дейността на другата Страна, от каквото и да е естество или в каквато и да е форма, включително, финансови и оперативни резултати, пазари, настоящи или потенциални клиенти, собственост, методи на работа, персонал, договори, ангажименти, правни въпроси или стратегии, продукти, процеси, свързани с документация, чертежи, спецификации, диаграми, планове, уведомления, данни, образци, модели, мостри, софтуер, софтуерни приложения, компютърни устройства или други материали или записи или друга информация, независимо дали в писмен или устен вид, или съдържаща се на компютърен диск или друго устройство.

(2) С изключение на случаите, посочени в ал. 3 на този член, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

(3) Не се счита за нарушение на задълженията за неразкриване на Конфиденциална информация, когато:

1. информацията е станала или става публично достъпна, без нарушаване на този Договор от която и да е от Страните;

2. информацията се изисква по силата на закон, приложим спрямо която и да е от Страните; или

3. предоставянето на информацията се изисква от регулаторен или друг компетентен орган и съответната Страна е длъжна да изпълни това изискване.
В случаите по точка 2 или 3, Страната, която следва да предостави информацията, уведомява незабавно другата Страна по Договора.

(4) Задълженията по тази клауза се отнасят до Изпълнителя, всички негови поделения, контролирани от него фирми и организации, всички негови служители и наети от него физически или юридически лица, като Изпълнителят отговаря за изпълнението на тези задължения от страна на такива лица. 

Задълженията, свързани с неразкриване на Конфиденциалната информация, остават в сила и след прекратяване на Договора на каквото и да е основание. 

Публични изявления

Чл. 31. Изпълнителят няма право да дава публични изявления и съобщения, да разкрива или разгласява каквато и да е информация, която е получил във връзка с извършване на Услугите, предмет на този Договор, независимо дали е въз основа на данни и материали на Възложителя или на резултати от работата на Изпълнителя, без предварителното писмено съгласие на Възложителя, което съгласие няма да бъде безпричинно отказано или забавено.

Прехвърляне на права и задължения
Чл. 32. Никоя от Страните няма право да прехвърля никое от правата и задълженията, произтичащи от този Договор, без съгласието на другата Страна. Паричните вземания по Договора и по договорите за подизпълнение могат да бъдат прехвърляни или залагани, съгласно приложимото право.

Изменения

Чл. 33. Този Договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

Непреодолима сила

Чл. 34. (1) Страните не отговарят за неизпълнение на задължение по този Договор, когато невъзможността за изпълнение се дължи на непреодолима сила. 

(2) За целите на този Договор, „непреодолима сила“ има значението на това понятие по смисъла на чл. 306, ал. 2 от Търговския закон. Страните се съгласяват, че за непреодолима сила ще се считат и изменения в приложимото право, касаещи дейността на която и да е от тях, и възпрепятстващи изпълнението или водещи до невъзможност за изпълнение на поетите с Договора задължения.

(3) Страната, засегната от непреодолима сила, е длъжна да предприеме всички разумни усилия и мерки, за да намали до минимум понесените вреди и загуби, както и незабавно да уведоми писмено другата Страна при настъпване на непреодолимата сила. Към уведомлението се прилагат всички релевантни и/или нормативно установени доказателства за настъпването и естеството на непреодолимата сила, причинната връзка между това обстоятелство и невъзможността за изпълнение, и очакваното времетраене на неизпълнението.

(4) Докато трае непреодолимата сила, изпълнението на задължението се спира. Засегнатата Страна е длъжна, след съгласуване с насрещната Страна, да продължи да изпълнява тази част от задълженията си, които не са възпрепятствани от непреодолимата сила.

(5) Не може да се позовава на непреодолима сила Страна: 

1. която е била в забава или друго неизпълнение преди настъпването на непреодолима сила;

2. която не е информирала другата Страна за настъпването на непреодолима сила; или

3. чиято небрежност или умишлени действия или бездействия са довели до невъзможност за изпълнение на Договора.

(6) Липсата на парични средства не представлява непреодолима сила.

Нищожност на отделни клаузи

Чл. 35. В случай, че някоя от клаузите на този Договор е недействителна или неприложима, това не засяга останалите клаузи. Недействителната или неприложимата клауза се замества от повелителна правна норма, ако има такава. 
Уведомления

Чл. 36. (1) Всички уведомления между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, по електронна поща.

(2) За целите на този Договор, данните и лицата за контакт на Страните са, както следва:

1. За ВЪЗЛОЖИТЕЛЯ:

Адрес за кореспонденция: гр. Силистра, ул. Симеон Велики №33
Тел.: 086 816 319
Факс: 086 823 343
E-mail: mayor@silistra.bg
Лице за контакт: инж. Ивелин Чолаков
2. За ИЗПЪЛНИТЕЛЯ: 

Адрес за кореспонденция: гр. София, бул. „Княгиня Мария Луиза“ №102,

Автогара „Сердика”, административна сграда ет.2 
Тел.: 02 9890000
E-mail: theodora.ikonomova@gmail.com
Лице за контакт: Георги Атанасов
(3) За дата на уведомлението се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата на приемането – при изпращане по факс;

5. датата на получаването – при изпращане по електронна поща. 

(4) Всяка кореспонденция между Страните ще се счита за валидна, ако е изпратена на посочените по-горе адреси (в т. ч. електронни), чрез посочените по-горе средства за комуникация и на посочените лица за контакт. При промяна на посочените адреси, телефони и други данни за контакт, съответната Страна е длъжна да уведоми другата в писмен вид в срок до 1 (един) ден от настъпване на промяната. При неизпълнение на това задължение, всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

       (5)При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на Изпълнителя, същият  се задължава да уведоми Възложителя за промяната в срок до 3 (три) дни от вписването ѝ в  съответния регистър.

Приложимо право

Чл. 37. Този Договор, в т. ч. Приложенията към него, както и всички произтичащи или свързани с него споразумения, и всички свързани с тях права и задължения, ще бъдат подчинени на и ще се тълкуват съгласно българското право.

Разрешаване на спорове

Чл. 38. Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще се уреждат между Страните чрез преговори, а при непостигане на съгласие – спорът ще се отнася за решаване от компетентния български съд.

Екземпляри

Чл. 39. Този Договор се състои от 12 (дванадесет) страници и е изготвен и подписан в 3 (три) еднообразни екземпляра – два за Възложителя и един за Изпълнителя.

Приложения:

Чл. 40. Към този Договор се прилагат и са неразделна част от него следните приложения:
Приложение № 1 – Техническа спецификация;

Приложение № 2 – Техническо предложение на Изпълнителя;

Приложение № 3 – Ценово предложение на Изпълнителя;

Маршрутни разписания.
ВЪЗЛОЖИТЕЛ:                                                    

ИЗПЪЛНИТЕЛ:

………п……………                                   ………п……………               .............п................

Д-р Юлиян Найденов                                     Георги Атанасов                 Ивайло Стоянов
Кмет на Община Силистра                                   Управители на „Груп Плюс“ ЕООД

…………п………………….

Анелия Василева

Гл. счетоводител и н-к отдел „Счетоводство и контрол“

Съгласували:

…………п………………..

Николай Николов,

Директор дирекция „Правна“

…………п………………..

Мирослав Калинов,

Директор дирекция „Финанси“

1

